The Gates of Delirium

«The Gates of Delirium» er det første sporet på albumet Relayer, utgitt av det engelske progressiv rock-bandet Yes i 1974. Dette er et av bandets såkalte «episke verk». På den originale LP-utgivelsen utgjorde sangen hele side en med sin lengde på nesten 22 minutter. Dette var, inntil ny-utgivelsen av Tales from Topographic Oceans med den utvidede versjonen av «The Revealing Science of God (Dance of the Dawn)», den lengste sangen utgitt av bandet. På konsertalbumet Yesshows finnes det en 22 minutter og 40 sekunder lang versjon av sangen.


== Struktur ==
Sangen er løselig basert på Leo Tolstojs bok Krig og fred, og begynner med et preludium som skal illustrere samling av krigsmenn og deres forberedelse på krig. Den første vokale seksjonen underbygger dette ved at teksten er en slags agiterende tale som skal motivere de som skal ut i strid. Så kommer en lengre instrumental seksjon som skal illustrere slaget. Det er her brukt metallskrap og brukte bildeler som perkusjon, i tillegg til ordinært slagverk. Tempoet er frenetisk og aggressivt, og metallet som smeller mot hverandre skal forestille lyder av sverd mot skjold og eksplosjoner. Den siste seksjonen av sangen skal representere tiden etter slaget er over, med sorg og ettertanke. Musikken er sørgmodig og nesten tårevåt, mens teksten forteller om krigens grusomheter. Dette siste partiet av sangen ble i redigert utgave utgitt i 1975 som singelen «Soon».


== Konsertfremføringer ==


=== Hele «The Gates of Delirium» ===
«The Gates of Delirium» ble fremført i sin helhet under samtlige konserter mellom utgivelsene av albumene Relayer og Going for the One. Den ble igjen fremført under «Masterworks»-turneen i 2000, da den fikk flest stemmer av publikum under en internett-avstemning bandet foretok for å bestemme hvilke sanger som skulle fremføres under turneen. Yes hadde hele sangen med også under Magnification-turneen i 2001. og under sommerturneen i Nord-Amerika i 2019.
Offisielle konsertopptak av «The Gates of Delirium» finnes på:

Yesshows, utgitt i 1980. Innspilt i Cobo Hall, Detroit i USA, 17. august 1976
Symphonic Live, utgitt på DVD i 2002 og på CD i 2009. Innspilt i Heineken Music Hall, Amsterdam i Nederland, 22. november 2001.


=== «Soon» ===
Ellers har bare «Soon» blitt fremført under konsertene.
Fremført som en del av «Big Medley» under Tormato-turneen. En versjon finnes på samleboksen The Word Is Live.
Under 90125-turneen. En kort versjon finnes på 9012Live: The Solos
Under Open Your Eyes-turneen i 1997.
4. april 1988 i Tokyo i Japan, 28. og 29. oktober i 1989 på Wembley Stadium i London under Big Generator-turneen.
9. april 1991 i Pensacola i Florida under Union-turneen.
6. september 1999 under The Ladder-turneen.
Under Yes' 35-årsjubileumsturné i 2004.
Under In The Present-turneen i 2008.
Jevnlig under bandets konserter mellom 2015 og 2018.


== Versjonen på ny-utgivelsen fra 2003 ==
På ny-utgivelsen finnes det som «bonus-spor» et opptak av hele sangen under en bandøvelse. Denne versjonen er noe kortere enn den offisielt utgitte versjonen, og den bærer preg av å faktisk være en øvelse. Det er ikke oppgitt noen dato for innspillingen av denne versjonen.


== Personell ==
På originalinnspillingen fra 1974 medvirker:

Jon Anderson: vokal og perkusjon
Steve Howe: gitarer
Chris Squire: bass
Patrick Moraz: synthesizere
Alan White: trommer og perkusjon


== Referanser ==


== Eksterne lenker ==
(en) The Gates of Delirium på MusicBrainz